Politiet leder i øjeblikket efter en mand, der natten til lørdag satte ild til bagdøren på en bekendts lejlighed på Øster Sundby Vej i Aalborg. Det fortæller vagtchef ved Nordjyllands Politi Bruno Brix. - Den forurettede hørte ved 03-tiden, der var en person ved bagdøren, og da han åbnede, havde en mand, han kender i forvejen, hældt brandbar væske ud ved bagdøren og sat ild til det, fortæller vagtchefen. Leder efter gerningsmand Beboeren fik selv slukket ilden med det samme, men manden, der satte ild, er i øjeblikket forsvundet. -  Vi kender mandens identitet, men vi har endnu ikke fundet ham. Vi søger efter ham og vil meget gerne i kontakt med ham, siger Bruno Brix. Baggrunden for ildspåsættelsen er endnu ikke helt klarlagt. - De kender hinanden, og vi ved der er et eller andet uvenskab mellem dem, men den præcise baggrund kender vi af gode grunde endnu ikke, da vi ikke har talt med manden, fortæller Bruno Brix.
En personlig uoverensstemmelse førte natten til lørdag til, at en mand satte ild til bekendts bagdør på Øster Sundbyvej i Aalborg.